บิ๊กล็อต SUPER โผล่ปริศนาอีก 680 ล้านหุ้น ราคา 1.15 บ./หุ้น
บิ๊กล็อต SUPER โผล่ปริศนาอีก 680 ล้านหุ้น จำนวน 8 รายการ ราคา 1.15 บ./หุ้น มูลค่ารวม 782 ล้านบาท ซึ่งเป็นราคาเท่ากับกระดาน โดย SUPER ปิดตลาดวันนี้อยู่ที่ 1.15 บาท บวก 0.08 บาท หรือ 7.48% สูงสุดที่ 1.15 บาท ต่ำสุดที่ 1.07 บาท มูลค่าซื้อขายที่ 855.73 ล้านบาท
30 เม.ย. 2561

ผู้สื่อข่าวรายงานว่า ในวันนี้ (30 เม.ย.) มีรายการสรุปซื้อขายกระดานรายใหญ่ (Big lot) ของหุ้นบริษัท ซุปเปอร์บล๊อก จำกัด (มหาชน) หรือ SUPER จำนวน 8 รายการ ปริมาณ 680 ล้านหุ้น มูลค่ารวม 782 ล้านบาท ราคาเฉลี่ย 1.15 บาทต่อหุ้น
โดยราคาหุ้น SUPER ปิดตลาดวันนี้อยู่ที่ 1.15 บาท บวก 0.08 บาท หรือ 7.48% สูงสุดที่ 1.15 บาท ต่ำสุดที่ 1.07 บาท มูลค่าซื้อขายที่ 855.73 ล้านบาท
ขณะที่ก่อนหน้านี้ SUPER มีรายการบิ๊กล็อตออกมาอย่างต่อเนื่อง นับตั้งแต่มีกระแสข่าวลือว่า นายประเดช กิตติอิสรานนท์ ผู้ถือหุ้นใหญ่อันดับที่ 2 ของ SUPER ซึ่งถือหุ้นอยู่ทั้งหมด 2.93 พันล้านหุ้น คิดเป็นสัดส่วน 10.72% ของหุ้นจดทะเบียนที่ชำระแล้วกับตลาดหลักทรัพย์แห่งประเทศไทย จะทำรายการบิ๊กล็อต
โดยเมื่อวันที่ 23 เม.ย. มีรายการบิ๊กล็อตของหุ้น SUPER จำนวน 2 รายการ ปริมาณ 130 ล้านหุ้น มูลค่ารวม 149.50 ล้านบาท ราคาเฉลี่ย 1.15 บาทต่อหุ้น
รวมทั้งในวันนี้ (24 เม.ย.) มีรายการบิ๊กล็อตของหุ้น SUPER จำนวน 6 รายการ ปริมาณ 382 ล้านหุ้น มูลค่ารวม 439.26 ล้านบาท ราคาเฉลี่ย 1.15 บาทต่อหุ้น ซึ่งเป็นราคาสูงกว่ากระดานซื้อขาย
ทั้งนี้ นายจอมทรัพย์ โลจายะ ประธานกรรมการ SUPER เคยเปิดเผยผ่านรายการ “ข่าวหุ้นเจาะตลาด” ออกอากาศทางสถานีโทรทัศน์สปริงนิวส์ ทีวีดิจิทัลช่อง 19 และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. เมื่อวันที่ 26 เม.ย.61 ว่า ในช่วง 3 สัปดาห์ที่ผ่านมาได้เข้าซื้อหุ้น SUPER มาแล้ว 570 ล้านหุ้น หรือคิดเป็นสัดส่วนกว่า 2% ของทุนจดทะเบียน
โดยส่วนหนึ่งเป็นการเข้าซื้อในช่วงที่ราคาหุ้น SUPER ปรับตัวลงแรงกว่า 0.80 บาท และล่าสุดเป็นการซื้อจากนายประเดชจำนวน 382 ล้านหุ้น ที่ราคา 1.15 บาท/หุ้น เมื่อวันที่ 24 เม.ย.ที่ผ่านมา เนื่องจากนายประเดชต้องการเงินไปลงทุนในธุรกิจพลังงานในบริษัทอื่น
ดังนั้น “ข่าวหุ้นธุรกิจออนไลน์” จึงได้ตั้งข้อสักเกตว่า รายการบิ๊กล็อตในวันนี้ (30 เม.ย.) จะมีความเกี่ยวข้องกับกรณีที่นายประเดชต้องการขายหุ้น SUPER ให้ครบตามจำนวนที่ต้องการ เพื่อนำเงินที่ได้จากการขายหุ้นไปลงทุนในธุรกิจพลังงานในบริษัทอื่นหรือไม่